Grofgeskut van skoolrugby gaan dié naweek baljaarPaarl Gimnasium (foto) en Affies sê mekaar die naweek die stryd aan. Foto: Facebook. In ’n tyd waarin die Superrugby-spanne (en dalk selfs die Springbokke later vanjaar) ondersteuners na die boegoebrandewyn laat gryp, bied Suid-Afrikaanse skolerugby ’n welkome lafenis. Die leerders speel met vryheid en flair en is gereeld internasionale skole se tiere – kyk net na die afgelope Wêreldskolefees op Stellenbosch waar Suid-Afrikaanse skole hul Nieu-Seelandse en Britse teenstanders oordonder het. Nou pak twee van die land se grotes mekaar wanneer Paarl Gimnasium en Affies mekaar dié naweek die stryd in die Kaap aansê. Dié twee skole het vir die eerste keer in 1967 teen mekaar gespeel, maar in die 52 jaar was daar nog net 16 kragmetings tussen dié bielies. Die Kaapse skool het agt van dié kragmetings gewen, terwyl die Pretorianers ses keer aan die wenkant was. Daar was ook twee gelykopuitslae. Verlede jaar het Gimmies koning gekraai toe hulle met 41-12 gewen het. Albei skole was verlede naweek aan die wenkant: Affies het vir Helpmekaar met 52-17 ore aangesit, terwyl Gimmies vir Diocesan College met 31-10 getroef het. Monument 30-8 Menlopark Garsfontein 43-33 Rustenburg Grey Kollege 81-8 HTS Middelburg EG Jansen 68-8 Kemptonpark Jeppe Boys’ High 19-18 St John’s College Pietersburg 31-5 Eldoraigne Hoërskool Middelburg 47-5 Zwartkop Paarl Boys’ High 34-26 Outeniqua Oakdale Landbou 42-40 HTS Drostdy Boland Landbou 62-31 Wynberg